സൗദിയില് ഇന്ത്യന് സ്കൂളുകള് തിങ്കളാഴ്ച്ച തുറക്കും സെപ്തംബര് 13 മുതല് ഇന്റര്നാഷണല് ഇന്ത്യന് സ്കൂളുകളില് സാധാരണ പോലെ നേരിട്ടുള്ള ക്ലാസുകള് പുനരാരംഭിക്കുമെന്ന് അധികൃതര് അറിയിച്ചു. കോവിഡ് വാക്സിന്റെ രണ്ട് ഡോസുകളും സ്വീകരിച്ച വിദ്യാര്ത്ഥികള്ക്ക് മാത്രമാണ് പ്രവേശനം അനുവദിക്കുക. മറ്റുള്ള കുട്ടികള്ക്ക് നിലവിലെ ഓണ്ലൈന് ക്ലാസില് തുടരാവുന്നതാണ്. വാക്സിനേഷന് പൂര്ത്തീകരിച്ച വിദ്യാര്ത്ഥികള്ക്ക് നേരിട്ടുള്ള ക്ലാസില് വരുന്നതിന് വിരോധമില്ലെന്ന് കാണിക്കുന്ന രക്ഷിതാക്കളുടെ സമ്മതപത്രവും, രണ്ട് ഡോസ് വാക്സിനും സ്വീകരിച്ചതിന്റെ സര്ട്ടിഫിക്കറ്റിന്റെ കോപ്പിയും അധികൃതര്ക്ക് സമര്പ്പിക്കേണ്ടതാണ്. രാവിലെ 8 മുതല് ഉച്ചക്ക് 1.20 വരെയാണ് ജിദ്ദ ഇന്റര്നാഷണല് ഇന്ത്യന് സ്കൂളിന്റെ അധ്യായന സമയം ക്രമീകരിച്ചിട്ടുള്ളത്. ജിദ്ദയില് 10, 12 ക്ലാസുകളിലെ വിദ്യാര്ത്ഥികള്ക്ക് സെപ്തംബര് 13 മുതലും, 9, 11 ക്ലാസുകളിലെ വിദ്യാര്ത്ഥികള്ക്ക് സെപ്തംബര് 20 മുതലുമാണ് ക്ലാസുകള് ആരംഭിക്കുക. ഇനിയൊരു അറിയിപ്പുണ്ടാകുന്നത് വരെ സ്കൂളിലെ ഗതാഗത സൗകര്യവും കാന്റീന് സൗകര്യവും ഉണ്ടായിരിക്കില്ലെന്ന് ജിദ്ദ ഇന്റര്നാഷണല് ഇന്ത്യന് സ്കൂള് പുറത്തിറക്കിയ സര്ക്കുലറില് വ്യക്തമാക്കുന്നു. ജൂബൈല് ഇന്റര്നാഷണല് ഇന്ത്യന് സ്കൂളില് പ്ലസ് വണ്, പ്ലസ് ടൂ ക്ലാസുകള് സെപ്തംബര് 13 മുതല് ആരംഭിക്കും. സെപ്തംബര് 26 മുതലാണ് ജുബൈലില് 9, 10 ക്ലാസുകള് സാധാരണ പോലെ ആരംഭിക്കുക. ദമ്മാമിലെ ഇന്റര്നാഷണല് ഇന്ത്യന് സ്കൂളില് പന്ത്രണ്ടാം ക്ലാസ് സെപ്തംബര് 13നും. പതിനൊന്നാം ക്ലാസ് സെപ്തംബര് 14നും ആരംഭിക്കും. പത്താം ക്ലാസ് സെപ്തംബര് 20നും, ഒമ്ബതാം ക്ലാസ് സെപ്തംബര് 21നുമാണ് സാധാരണ പോലെ പ്രവര്ത്തിച്ച് തുടങ്ങുക. രാവിലെ 7.45 മുതല് ഉച്ചക്ക് 12.45 വരെയാണ് ദമ്മാം സ്കൂളിലെ സമയം ക്രമീകരിച്ചിട്ടുള്ളത്. മറ്റുള്ള ക്ലാസുകള് നിലവിലെ രീതിയില് ഓണ്ലൈനായി തുടരും. വിദ്യാഭ്യാസ മന്ത്രാലയത്തിന്റെ നിര്ദ്ദേശങ്ങള് പാലിച്ച് കൊണ്ട് ഘട്ടം ഘട്ടമായാണ് മറ്റുള്ള ക്ലാസുകളിലും സാധാരണ നിലയില് പ്രവര്ത്തിച്ച് തുടങ്ങുക.